《林元美司户耕乐亭》
宋代·陈俊卿

天地秘绝景，雅属幽人居。
卜筑俯清流，旷然心目舒。
岂惟水澄碧，山色佳有余。
凉风左右来，竹柏相扶疏。
亭中何所有，缥囊万卷书。
亭外何所有，青蒲映红蕖。
客来何所为，高论唐虞初。
文字共发越，琴槊一以娱。
冬寒饱霜蟹，秋思多鲈鱼。
良田自种秫，酒瓮春浮蛆。
无事时痛饮，有时还荷锄。
试问田家乐，田家此乐无。

作者简介：（1113—1186）宋兴化军莆田人，字应求。高宗绍兴八年进士。授泉州观察推官。因不附秦桧，被置闲职。桧死，召为校书郎。任普安郡王府教授。孝宗即位，迁中书舍人，出知泉州。乾道元年，除吏部侍郎同修国史。四年，授尚书右仆射，同中书门下平章事兼枢密使。以用人为己任，奖廉退，抑奔竞。凡所奏请，都关治乱安危大事。六年，以观文殿大学士知福州。以少保、魏国公致仕。谥正献。有文集。